‘Eerste interkontinentale missiel ooit gelanseer’Foto: AP Photo/Wong Maye-E. Noord Korea beweer hulle het die eerste interkontinentale ballistiese missiel (langafstandmissiel) ooit op ŉ toetslopie gelanseer. Dít is in direkte teenstelling met wat Suid-Koreaanse en Amerikaanse beamptes beweer. Hulle het vroeër gesê dié missiel wat Dinsdag gelanseer is, is slegs ŉ tussenafstand-missiel. Noord-Korea hét in die verlede al satellietlanserings uitgevoer. Kritici voer aan dit was toetslopies vir hul langafstand-missieltegnologie. Indien bevestig kan word dat dit wel ’n toetslopie vir ’n interkontinentale ballistiese missiel was, sal dit egter as ’n betekenisvol beskou word deur lande wat Noord-Korea se poging dophou om ’n kerngewapende missiel te bou wat enige plek in die Verenigde State kan bereik. Hierdie toets kan moontlik die suksesvolste toets nóg vir Noord-Korea wees. ŉ Wapendeskundige het gesê dié missiel kan sterk genoeg wees om Alaska te bereik.